Oct 27,2017
ఎయిర్‌పోర్ట్‌లో చెకింగ్‌లకు చెక్‌..
నవతెలంగాణ, వాణిజ్య విభాగం: హైదరాబాద్‌ విమానాశ్రయంలో తనిఖీలను తగ్గించేలా టెక్నలాజీని అందిపుచ్చుకుంటున్నామని జీఎంఆర్‌ హైదరాబాద్‌ ఇంటర్నేషనల్‌ ఎయిర్‌పోర్టు లిమిటెడ్‌ (ఆర్‌జీఐఎల్‌) సీఈవో ఎసజీకే కిశోర్‌ తెలిపారు. ప్రయాణికులు విమానాశ్రయంలోకి ప్రవేశించింది మొదలు విమానం ఎక్కే వరకు కూడా ఎలాంటి తనిఖీ లేని విధంగా కసరత్తు చేస్తున్నామన్నారు. ఇందుకోసం వేలిముద్ర లేదా కంటిపాప (ఐరిష్‌)ను వినియోగిం చుకోనున్నామన్నారు. హైదరాబాద్‌ ఎయిర్‌పోర్టు 2016-17లో 15.24 మిలియన్‌ ప్యాసింజర్లను నమోదు చేశామన్నారు. ప్రస్తుత ఏడాదిలో ఇది 17 మిలియన్లకు చేరనుందని అంచనా వేశారు. క్రితం ఆర్ధిక సంవత్సరంలో దేశీయ ప్రయాణికుల సంఖ్యలో ఏకంగా 56 శాతం పెరుగుదల చోటు చేసుకుందన్నారు. ప్రయాణికుల సంఖ్య 2.5 కోట్లకు చేరగానే రెండో టెర్మినల్‌ను అందుబాటులోకి తేనున్నామని కిశోర్‌ తెలిపారు.
మలేషియాతో ఒప్పందం..
హైదరాబాద్‌ (భారత్‌), మలేషియా మధ్య పర్యటకులను ప్రోత్సహించాలనే లక్ష్యంతో గురువారం హైదరాబాద్‌లో టూరిజం మలేషియన్‌ (టీఎం), మలేషియన్‌ ఎయిర్‌పోర్ట్సు హోల్డింగ్స్‌ బెర్‌హాడ్‌ (ఎంఏహెచ్‌బీ)తో ఒక ఒప్పందం కుదుర్చుకున్నారు. మలేషియా హై కమిషనర్‌ హిదాయత్‌ అబ్దుల్‌ హమీద్‌ సమక్షంలో కిశోర్‌, ఎంఏహెచ్‌బీ మేనేజింగ్‌ డైరెక్టర్‌ మహ్మాద్‌ బడ్లిషమ్‌ ఘజాలి, ఎంటీపీబీ డిప్యూటీ డైరెక్టర్‌ జనరల్‌ అబ్దుల్‌ ఖనీ డాడ్‌లు ముగ్గురు సంయుక్తంగా ఒప్పంద పత్రాలపై సంతకాలు చేశారు.
మీ స్నేహితులకు రికమెండ్ చెయ్యండి